พ่อเมืองลับแล ปัด ซื้อบริการเด็ก
แจงผ่านเฟซบุ๊ก ยันความบริสุทธิ์ ถ้าผิด-หนีไม่พ้น,ผู้ว่าฯเมืองลับแลโพสต์เฟซบุ๊กชี้แจงพัวพัน คดีซื้อกามเด็ก หลังเมื่อปี 58 ขณะเข้ารับตำแหน่งพ่อเมืองแม่ฮ่องสอนยืนยันไม่เกี่ยวข้องเรื่องฉาว ส่วน ผบ.ตร.สั่งสอบคดีอย่างละเอียดกำชับทุกพื้นที่ตรวจแหล่งค้ากาม ด้าน บิ๊กป้อม ชี้เป็นเรื่องส่วนตัว ยันไม่เกี่ยวรายงานค้ามนุษย์ ขณะที่ บิ๊กป๊อก ตั้งทีมสอบหาข้อมูลรอบด้าน ยืนยันตามหลักฐานความเป็นจริง,จากคดีฉาวโฉ่ยังบานปลายหลังนางพิม (นามสมมติ) อายุ 43 ปี ร้องเรียนผ่านสื่อโซเชียลว่าลูกสาวและหลานสาวถูก ด.ต.ยุทธชัย ทองชาติ ผบ.หมู่ ป.สภ.น้ำเพียงดิน จ.แม่ฮ่องสอน น.ส.ปิยวรรณ หรือเมย์ สุขมา อายุ 26 ปี และ น.ส.ปิยทัสน์ หรือฟ้า ภาพเทียนสุวรรณ อายุ 28 ปี บังคับให้ขายค้ากาม โดยล่อลวงด้วยยาเสพติด ถ่ายรูปแบล็กเมล์ นอกจากนี้ ยังมีข้าราชการระดับสูงและนายตำรวจเข้ามาเกี่ยวข้องในการซื้อบริการเด็ก ต่อตำรวจจับกุมทั้ง 3 คน แจ้งข้อหาร่วมกันค้ามนุษย์ พร้อมตั้งคณะกรรมการสอบสวนวินัยร้ายแรง ด.ต.ยุทธชัยและมีคำสั่งให้ออกจากราชการไว้ก่อน ส่วนแนวทางการสอบสวนพาดพิงไปถึงนายสืบศักดิ์ เอี่ยมวิจารณ์ ผวจ.แม่ฮ่องสอน เข้าไปมีส่วนพัวพันซื้อกามเด็ก ทาง รมว.มหาดไทยมีคำสั่งให้ตั้งคณะกรรมการสอบสวน ขณะที่นายสืบศักดิ์ยืนยันในความบริสุทธิ์ไม่มีส่วนเกี่ยวข้อง นอกจากนี้ ยังมีกระแสข่าวว่า นายพิพัฒน์ เอกภาพันธ์ ผวจ.อุตรดิตถ์ และอดีต ผวจ.แม่ฮ่องสอน เพิ่งย้ายมาเมื่อปี ต.ค. 59 อาจเข้าไปมีส่วนเกี่ยวข้องกับคดีค้ากามด้วย,ความคืบหน้าเมื่อเวลา 10.00 น. วันที่ 28 เม.ย. ผู้สื่อข่าวรายว่า นายพิพัฒน์ เอกภาพันธ์ ผวจ.อุตรดิตถ์ โพสต์เฟซบุ๊กหลังทางกระทรวงมหาดไทยสั่งห้ามให้สัมภาษณ์ในเรื่องค้ามนุษย์ เพราะอยู่ระหว่างการตั้งกรรมการสอบสวนหาข้อเท็จจริง มีข้อความระบุว่า ช่วงนี้กระแสข่าวเรื่องการค้ามนุษย์ของ จ.แม่ฮ่องสอนดังมาก เห็นใจจังหวัดนี้มากครับ ผมผูกพันกับจังหวัดนี้มาก ประชาชนมีรายได้น้อย ส่วนตัวดูแลด้านการศึกษาของเยาวชนจังหวัดแม่ฮ่องสอน ในฐานะประธานมูลนิธิเพื่อการพัฒนาการศึกษาปี 59 ส่งนักศึกษาเรียนในระดับอุดมศึกษา 130 คน ส่งแบบต่อเนื่องจนจบ 10 ทุน เพื่อต้องการพัฒนาทรัพยากรมนุษย์ของ จ.แม่ฮ่องสอน ให้มีคุณภาพกลับไปพัฒนาบ้านเกิด นอกจากนี้ ยังไปตรวจเยี่ยมความก้าวหน้าการก่อสร้างฐานพระพุทธสุริยเมตตรัย และครูบาผาผ่า ที่วัดพระธาตุปางหมู เพื่อเผยแผ่พุทธศาสนาอีกด้วย,ตามที่มีกระแสข่าวว่า อดีต ผวจ.แม่ฮ่องสอนซื้อบริการเด็กนั้น ขอยืนยันความบริสุทธิ์ว่าไม่ทำเช่นนั้นแน่นอน เมื่อวันที่ 1 ต.ค.2558 ไปรับตำแหน่ง ผวจ.แม่ฮ่องสอน ผมก็ไปนอนที่วัดพระธาตุดอยกองมูเพื่อเสริมสิริมงคลกับชีวิตและครอบครัว ไม่เกี่ยวข้องกับเรื่องไปซื้อกามเด็ก และเชื่อมั่น 100 เปอร์เซ็นต์ว่า ท่านสืบศักดิ์ เอี่ยมวิจารณ์ ผวจ.แม่ฮ่องสอน ไม่มีวันทำเช่นนั้นครับ ความจริงจะปรากฏในไม่ช้านี้ มีคณะกรรมการจากกระทรวงมหาดไทยและตำรวจภาค 5 รับผิดชอบดูแลอยู่แล้ว ถ้าผิดจริงไม่มีใครหนีพ้น แต่ขณะนั้นยังไม่ปรากฏข้อเท็จจริงก็ถูกพิพากษาทางสังคมตามกระแสสื่อ ทำให้ชื่อเสียงวงศ์ตระกูลเสียหายไปในพริบตา ขอกำลังใจจากเพื่อนๆ และโปรดใช้วิจารณญาณในการวิเคราะห์ข่าวสารด้วยครับ,ด้าน พล.ต.ท.พูลทรัพย์ ประเสริฐศักดิ์ ผบช.ภ.5 กล่าวว่า ตำรวจอยู่ระหว่างการสอบสวนและกำชับดำเนินการให้ความเป็นธรรมกับทุกฝ่าย ส่วน ผวจ.แม่ฮ่องสอนถูกพาดพิงไปมีส่วนเกี่ยวข้องกับการซื้อบริการเด็กนั้น กระทรวงมหาดไทยตั้งคณะกรรมการสอบสวนข้อเท็จจริงแล้ว หากพบกระทำผิดก็จะต้องดำเนินการทั้งตามกฎหมายและทางวินัยต่อไป,ที่สำนักงานตำรวจแห่งชาติ พล.ต.อ.จักรทิพย์ ชัยจินดา ผบ.ตร. กล่าวว่า สั่งการให้ พล.ต.ท.พูลทรัพย์ ประเสริฐศักดิ์ ผบช.ภ.5 เร่งสืบสวนสอบสวนคดีนี้ และให้ดำเนินการอย่างรัดกุมแน่นหนา แต่ไม่ได้กำหนด กรอบเวลา ส่วนจะเรียกผู้ว่าราชการจังหวัดที่ถูกพาดพิงมาสอบปากคำหรือไม่ อยู่ในอำนาจของ ผบช.ภ.5 ตนไม่แปลกใจที่เจ้าตัวจะออกมาปฏิเสธและยืนยันไม่เกี่ยวข้องกับเรื่องนี้ เพราะท่านต้องปกป้องตัวท่านเองอยู่แล้ว อย่างไรก็ต้องให้โอกาสท่าน ขึ้นอยู่ที่พยานหลักฐาน อย่างไรก็ตาม พล.ต.อ.ศรีวราห์ รังสิพราหมณกุล รอง ผบ.ตร.รายงานความคืบหน้าการขยายผลคดีนี้ให้ตนทราบอย่างต่อเนื่อง รวมทั้งรายงานด้วยว่าผู้ว่าราชการจังหวัดที่ถูกพาดพิงเป็นคนปัจจุบัน หรือผู้ว่าราชการจังหวัดที่ย้ายไปรับตำแหน่ง จังหวัดอื่น แต่ไม่สามารถเปิดเผยได้ เนื่องจากเป็นความลับในสำนวน เบื้องต้นกำชับให้ตำรวจปราบปรามการค้ามนุษย์ในทุกพื้นที่ หากพบว่ายังมีการค้ามนุษย์ ในพื้นที่อื่นๆก็ให้เร่งดำเนินการกวาดล้างจับกุมทันที,ที่กระทรวงกลาโหม พล.อ.ประวิตร วงษ์สุวรรณ รองนายกรัฐมนตรีและ รมว.กลาโหม กล่าวถึงกรณีมีการโยง ผวจ.แม่ฮ่องสอน เกี่ยวข้องกับการค้าประเวณีเด็กหญิงว่า เป็นเรื่องส่วนตัว หากผิดเรื่องค้ามนุษย์ก็ต้องว่ากันไป ขณะนี้กระทรวงมหาดไทยส่งเจ้าหน้าที่ลงพื้นที่ไปสอบสวนแล้ว รอผลสอบอยู่ เมื่อถามว่าเรื่องนี้จะส่งผลต่อการประเมินรายงานการค้ามนุษย์ในประเทศไทยหรือไม่ พล.อ.ประวิตรตอบว่า ไม่เกี่ยวกัน ไม่รู้ว่าข้าราชการเหล่านั้นมีเจตนาอย่างไร แต่รายงานนั้นส่งไปทางสหรัฐอเมริกาแล้ว ตอนนี้มีความก้าวหน้าขึ้นมาก คิดว่าเรื่องนี้เป็นเรื่องที่ดี เจ้าหน้าที่รักษากฎหมายไปทำผิดกฎหมายก็ต้องโดนลงโทษ,พล.อ.อนุพงษ์ เผ่าจินดา รมว.มหาดไทย กล่าวถึงความคืบหน้าการสอบสวนข้อเท็จจริง กรณีผู้ว่าราชการจังหวัดแม่ฮ่องสอนถูกกล่าวหาพัวพันกับขบวนการค้าประเวณีเยาวชนว่า ขอเวลาให้นายประยูร รัตนเสนีย์ รองปลัดกระทรวงมหาดไทย ในฐานะคณะกรรมการตรวจสอบข้อเท็จจริงตรวจสอบข้อมูลก่อน เมื่อถามว่าจะสอบสวนไปยังอดีต ผวจ.แม่ฮ่องสอน ที่ขณะนี้ย้ายไปเป็น ผวจ.อุตรดิตถ์หรือไม่ พล.อ.อนุพงษ์กล่าวว่า คณะกรรมการสอบสวนไม่ได้สอบแค่คนคนเดียว ต้องสอบถามข้อมูลว่าโยงไปถึงใครบ้าง ต้องหาข้อเท็จจริงทั้งหมดมาก่อน แต่ต้องนำข้อมูลมาพิสูจน์ข้อเท็จจริงให้ได้จึงสอบสวนคนอื่นต่อ กรณีนี้ต้องแยกเป็นสองส่วน กระทรวงจะดูในเรื่องของวินัย ส่วนเรื่องคดีอาญาต้องแยกกันดำเนินการ,พล.อ.อนุพงษ์กล่าวอีกว่า สิ่งที่เกิดขณะนี้มาจากการสอบสวนของเจ้าหน้าที่ตำรวจ และผู้ที่อยู่ในการสอบสวนที่ให้ข่าวเช่นนั้น แม้จะไม่ใช่ผู้เสียหายโดยตรงและไม่ใช่แม่โดยตรง แต่เป็นผู้ที่อยู่ในขบวนการ ถ้าฟังข้อมูลเพียงแค่นั้นแล้วตัดสินก็เร็วเกินไป ขอให้รอฟังข้อเท็จจริงกันก่อน ส่วนเรื่องค้ามนุษย์กำชับทุกภาคส่วนอยู่แล้วว่าจะต้องปฏิบัติหน้าที่อย่างไร เราพยายามหยุดกระบวนการค้ามนุษย์ต้องไม่ให้เกิดขึ้น แต่ถ้าเข้าไปยุ่งเกี่ยวด้วยหรือไปอยู่ในกระบวนการ ก็จะมีความผิดมากขึ้นไปอีก ทั้งนี้ ความผิดในกรณีค้ามนุษย์เป็นคดีอาญามีกฎหมายในการดำเนินการ ขณะนี้แยกเป็น 2 ส่วน กระทรวงมหาดไทยอยู่ระหว่างการสืบหาข้อเท็จจริงทางวินัยเพื่อลงโทษ ถ้าไม่มีส่วนเกี่ยวข้อง แต่ละเลยการปฏิบัติหน้าที่ก็มีความผิดทางวินัยเช่นกัน แต่ต้องมีหลักฐานว่ามีความผิดสถานใด ส่วนทางกฎหมายตำรวจดำเนินการสืบสวนสอบสวนต่อไป,ที่ศาลากลางจังหวัดแม่ฮ่องสอน นายสืบศักดิ์ เอี่ยมวิจารณ์ ผวจ.แม่ฮ่องสอน เข้าให้ปากคำกับนายประยูร รัตนเสนีย์ รองปลัดกระทรวงมหาดไทย ในฐานะประธานคณะกรรมการสอบข้อเท็จจริง ผู้ว่าราชการจังหวัดแม่ฮ่องสอนพัวพันซื้อบริการเด็ก คณะกรรมการสอบสวนสอบปากคำนายสืบศักดิ์ ที่ห้องทำงานหัวหน้าสำนักงาน ใช้เวลาประมาณ 40 นาที จากนั้นนายสืบศักดิ์เดินออกมาจากห้องพร้อมเปิดเผยว่า ไม่มีอะไรต้องซีเรียส ยังยืนยันคำเดิมไม่เกี่ยวข้องกับคดีซื้อบริการหญิงสาว หลังจากนี้ปล่อยให้เป็นหน้าที่ของคณะกรรมการตรวจสอบต่อไป,นอกจากนี้ ในวันเดียวกัน คณะกรรมการสอบข้อเท็จจริงเรียกสอบเจ้าหน้าที่ตำรวจ 3 นาย ประกอบด้วย พ.ต.ท. ตำแหน่ง รอง ผกก. ร.ต.อ. และดาบตำรวจ ทั้งหมดถูกพาดพิงเข้าไปพัวพันกับการซื้อบริการเด็ก ขณะที่ห้องแสงสิงแก้ว ตำรวจภูธรจังหวัดแม่ฮ่องสอน เจ้าหน้าที่ตำรวจเรียกหญิงสาวจำนวนหนึ่งที่มีรอยสักนกฮูกบริเวณหน้าอกเข้าให้ปากคำ ทั้งหมดให้การปฏิเสธ รอยสักไม่ใช่เป็นสัญลักษณ์หญิงสาวขายบริการในเครือข่ายเจ้ฟ้า แต่เป็นเทรนที่ฮิตกันในอดีตและสักเพื่อความสวยงามเท่านั้น
ผู้ว่าฯเมืองลับแลโพสต์เฟซบุ๊กชี้แจงพัวพัน คดีซื้อกามเด็ก หลังเมื่อปี 58 ขณะเข้ารับตำแหน่งพ่อเมืองแม่ฮ่องสอนยืนยันไม่เกี่ยวข้องเรื่องฉาว
ผู้ว่าฯเมืองลับแล,ซื้อกามเด็ก,โพสต์เฟซบุ๊ก,ยุทธชัย ทองชาติ,ข่าวหน้า1